รีบหยิบมีดโกนมาใช้กับผิวบริเวณใต้วงแขนโดยไม่ดูให้ละเอียดว่ามีจุดเล็กๆขึ้นสนิมอยู่1จุดที่มีดโกนนั้น ทั้งนี้ไม่ได้เกิดเลือดออกหรือบาดแผลแต่อยากทราบว่าควรฉีดวัคซีนเพื่อป้องกันบาดทะยักหรือไม่ และมีโอกาสเป็นบาดทะยักได้มากน้อยเพียงใด
สวัสดีค่ะ หากผิวหนังไม่ได้เกิดเป็นบาดแผลถลอก หรือเป็นแผลที่มีเลือดซึม หรือเลือดออกใดๆ โอกาสที่จะติดเชื้อบาดทะยักก็แทบไม่มี ดังนั้นอาจไม่จำเป็นต้องฉีดวัคซีนบาดทะยักก็ได้ อย่างไรก็ตาม หากเป็นการโกนขน อาจทำให้เกิดรอยแยกของผิวหนังเล็กๆ ที่อาจมองไม่เห็นด้วยตาเปล่า ซึ่งก็อาจมีความเสี่ยงในการติดเชื้อแบคทีเรียต่างๆ รวมถึงเชื้อบาดทะยักได้ แต่ก็ถือว่าน้อยมาก ทั้งนี้ หากในช่วง 10 ปีที่ผ่านมา ยังไม่เคยฉีดวัคซีนป้องกันบาดทะยักกระตุ้น อาจพิจารณาไปฉีดกระตุ้นค่ะ นอกจากจะได้ป้องกันการติดเชื้อในครั้งนี้แล้ว หลังจากนี้หากเกิดอุบัติเหตุเล็กน้อยๆ จนเป็นแผลที่มีเลือดออก และแผลไม่สกปรกมาก ก็จะได้ไม่ต้องฉีดวัคซีนกระตุ้นไปอีก 10 ปีค่ะ